ວິກິດການທີ່ຍີ່ປຸ່ນສ້າງບັນຫາ ໃຫ້ອຸດສາຫະກໍານິວເຄລຍ (ເບິ່ງວີດີໂອ)
ຢ່າງໃດກໍຕາມ ປະທານາທິບໍດີ ໂອບາມາ ເຊື່ອວ່າ ພະລັງນິວເຄລຍເປັນແຫລ່ງພະລັງງານ ທີ່ສໍາຄັນ ໃນສະຫະລັດ.
ປະທານາທິບໍດີບາຣັກໂອບາມາແຫ່ງສະຫະລັດ ກ່າວວ່າ ທ່ານເຊື່ອວ່າພະລັງນີວເຄລຍເປັນແຫລ່ງພະລັງງານທີ່ສໍາ ຄັນອັນນຶ່ງໃນສະຫະລັດ ທ່ານໂອບາມາກ່າວເຊ່ນນີ້ໃນ ການໃຫ້ສໍາພາດທາງໂທລະພາບໃນວັນອັງຄານວານນີ້ ວ່າ ພວກໂຮງໄຟຟ້ານີວເຄລຍຕ່າງໆແມ່ນໄດ້ອອກແບບ ໃຫ້ທົນຕໍ່ໄພພິບັດທໍາມະຊາດລະດັບໃດລະນຶ່ງໄດ້ ຮວມ ທັງໄພແຜ່ນດິນໄຫວແລະໄພນໍ້າຖ້ວມນັ້ນ ແຕ່ທ່ານໂອບາ ມາຍອມຮັບວ່າ ບໍ່ມີສະຖານທີ່ຜະລິດພະລັງງານໃດໆມີ ຄວາມໝັ້ນຄົງແຂງແຮງທີ່ສາມາດຕ້ານທານກັບໄພອັນ ຕະລາຍຕ່າງໆໄດ້ຢ່າງສິ້ນເຊີງ ຊຶ່ງທ່ານກ່າວຕໍ່ໄປວ່າ ມັນເປັນສິ່ງສໍາຄັນທີ່ຈະດໍາເນີນງານເພື່ອປັບປຸງຄວາມ ປອດໄພຂອງເຕັກໂນໂລຈີນີວເຄລຍໃຫ້ດີຂຶ້ນ ໂຄສົກປະຈໍາຄະນະກໍາມະການຄວບຄຸມນີວເຄລຍຂອງ ສະຫະລັດ ທ່ານ Scott Burnell ກ່າວຕໍ່ວີໂອເອໃນວັນ ອັງຄານວານນີ້ວ່າຄໍາຂໍຮ້ອງໃດໆທີ່ຈະສ້າງໂຮງໄຟຟ້ານີວເຄລຍຂຶ້ນໃນສະຫະລັດ ຈະຕ້ອງໄດ້ ພິຈາລະນາເຖິງຄວາມເປັນໄປໄດ້ຂອງເຫດການຮ້າຍແຮງຕ່າງໆທີ່ອາດຈະເກີດຂຶ້ນໃນສະຖານ ທີ່ແຫ່ງນັ້ນ ເຊ່ນຫິມະຕົກໜັກ ເກີດໄພນໍ້າຖ້ວມ ແຜ່ນດິນໄຫວ ແລະຄື້ນຟອງຍັກສຸນາມິດັ່ງນີ້ ເປັນຕົ້ນ ທ່ານ Burnell ກ່າວວ່າ ສະຫະລັດຈະພິຈາລະນາເບິ່ງຂໍ້ມູນທຸກຢ່າງທີ່ຕົນໄດ້ຮັບມາຈາກວິກິດການນີວເຄລຍໃນປະເທດຍີ່ປຸ່ນ ເພື່ອຈະເຫັນວ່າອັນໃດທີ່ພວກເຮົາສາມາດຖອດຖອນບົດຮຽນຈາກນີ້ໄດ້ ບັນຫາຕ່າງໆໃນໂຮງໄຟຟ້ານີວເຄລຍ ທີ່ປະສົບກັບໄພແຜ່ນດິນໄຫວຮ້າຍແຮງໃນຍີ່ປຸ່ນ ແມ່ນສ້າງຄວາມເສຍຫາຍໃຫ້ແກ່ວົງການອຸດສາຫະກໍານີວເຄລຍໃນໂລກ ຊຶ່ງເຮັດໃຫ້ລາຄາຮຸ້ນຂອງພວກບໍລິສັດຕ່າງໆ ທີ່ ສ້າງ ຫລືບໍລິຫານງານບັນດາໂຮງໄຟຟ້ານີວເຄລຍນັ້ນ ຕົກລົງ ນອກນັ້ນລາຄາເຊື້ອໄຟຢູເຣນຽມກໍຕົກເຊ່ນກັນ